**הלאומיות בישראל ובעמים**

התנועות הלאומיות באירופה במאה ה-19

הלאומיות היא **תופעה היסטורית** שצמחה במאה ה- 19 באירופה, בעקבות שינויים ותהליכים שהתרחשו במאות ה - 18- 19.

מאות מיליונים מאוכלוסיית אירופה עברו מהכפר אל העיר ונקלעו עקב כך לעולם חדש וזר, שהיה עולם שהיה שונה מהמסגרות המוכרות אליהן הורגלו ובהן חיו במשך מאות בשנים. לפני המהפכה התעשייתית מסגרות ההתייחסות העיקריות היו: הכפר ומוסדותיו, המשפחה המורחבת, הכנסייה והכומר המקומי, השכבה החברתית- כלכלית עליה נמנו.

תהליכי התיעוש והעיור יצרו מעמדות חדשים וגרמו להתרופפות ואף לפירוק המסגרות החברתיות הקיימות. הלאומיות שימשה מסגרת תומכת למיליוני אירופיים במדינות השונות במקום המסגרות שהתפרקו, תנועות הלאומיות הצליחו להעניק לאנשים תחושת השתייכות והזדהות עם יעדיהן ודרכי מאבקן.

מושגי יסוד

לאום – קבוצת אנשים בעלי מאפיינים(יסודות) משותפים , אשר שואפת להגיע להגדרה עצמית בטריטוריה מוגדרת.

בלאום קיימים יסודות משותפים , המאחדים את הלאום ומייחדים אותו מקבוצות אחרות. יסודות אלה יכולים להיות : **מוצא משותף ,ערכי תרבות משותפים כמו היסטוריה, שפה, זיכרונות, מיתוסים ,לעיתים דת משותפת, אידיאולוגיה וערכים משותפים.**

לאומיות – היא תופעה הכוללת את תחושת ההשתייכות ללאום מסוים, בעל תרבות משותפת (שפה, מנהגים מסורת), בצירוף להתפתחות תודעה ושאיפה של הלאום להגיע להגדרה עצמית (עצמאות).

**המאפיינים של הלאומיות המודרנית**

נהוג למיין את המאפיינים של הלאומיות על-פי היבטים חברתיים, תרבותיים ופוליטיים:

* **ההיבט הפוליטי**- הלאומיות מערערת על הלגיטימיות של מוקדי הכוח הקודמים- שושלות המלוכה, האצולה והכנסייה, ודורשת להעביר את מוקדי הכוח והשלטון ללאום. שאיפת הלאום היא לבטא את עצמו בצורה פוליטית, באמצעות הקמת מדינה עצמאית. כתוצאה מזה ,במהלך המאה ה- 19 וראשית המאה ה- 20 מפת אירופה השתנתה ללא היכר .

**השוואה בין מפת אירופה בשנת 1815 למפה בשנת 1920**



**אירופה** אחרי קונגרס וינה, **1815**



אירופה ב1920 (אחרי מלחמת העולם הראשונה)

* **ההיבט החברתי**- הלאומיות, המבטאת את תחושת השייכות והנאמנות ללאום, מגשרת על פני הבדלים כגון פערים חברתיים, פערים כלכליים ומסורות אזוריות. הלאומיות מחזקת מסגרות השתייכות ויוצרת מוקדי זהות חדשים לבני אדם .
* **ההיבט התרבותי**- הזהות הלאומית מתגבשת בדרך כלל סביב מולדת, אליה קשור הלאום, ובה נוצרה הזהות הלאומית. הלאומיות מחייה מסורות קיימות ומעשירה אותן. נוצרת תרבות הלאום המורכבת מסמלים, מיתוסים, סיפורים, שפה, זיקה לדת, זיכרון היסטורי, טיפוח אתרי זיכרון, שירים, תלבושות מסורתיות, מאכלים.

מאפייני התנועות הלאומיות שהתגבשו באירופה  במאה ה-19

המאבקים הלאומיים היו שונים ממדינה למדינה אך ניתן בכל זאת למצוא מספר מאפיינים משותפים למרבית התנועות הלאומיות והם:

1. **המטרה של התנועות הלאומיות** הייתה להיאבק למען הקמת מדינת לאום עצמאית (ריבונית) בחבל הארץ שאליו התייחסו כמולדת. התנועות הלאומיות נאבקו לסילוקו של שלטון זר מאדמת המולדת של בני הלאום כמו ביוון , או לאיחוד יחידות פוליטיות נפרדות לכלל יחידה לאומית – פוליטית אחת, כמו בגרמניה ואיטליה.

2. **התנועות הלאומיות עסקו בטיפוח התודעה הלאומיות** בקרב בני הלאום במטרה לחזק את הלכידות והשותפות בין כל בני הלאום. הן עשו זאת בדרכים מגוונות כגון:

א. החייאת השפה הלאומית המשותפת כדי ליצור זהות מיוחדת ונפרדת לכל אומה.

ב. טיפוח מסורות עממיות הכוללות אגדות ושירי עם ותלבושת לאומית.

ג. חקר והוראת ההיסטוריה המשותפת כדי להדגיש את הקשר בין ההווה לעבר המפואר של העם .

ד. יצירת סמלים לאומיים הכוללים דגלים , המנונים , ואתרי הנצחה וזיכרון. הדגל נחשב לסמל שלמענו מוכנים בני אדם למות . השירה המשותפת והכבוד הניתן להמנון יוצרים תחושה של שייכות ומחויבות כלפי הלאום והארץ. אנדרטאות לאומיות לזכר לוחמים פטריוטים שהקריבו את חייהם למען המולדת ולזכר קרבות גבורה, ובתי עלמין צבאיים, היו אף הם כלים להפצת הלאומיות, הם הפכו למקדשים של פולחן לאומי.

3. **המנהיגים של התנועות הלאומית היו מנהיגים מסוג חדש** ,הם היו מנהיגים מודרניים כריזמאטיים שידעו לסחוף את ההמונים אחריהם. הם האמינו ברעיונות ההשכלה של זכויות יסוד וריבונות העם .המנהיגים ניהלו מאבקים בדרכים שונות כלפי גורמים חיצוניים ונגד כוחות בארצם שרצו לעכב את השגת יעדיהם – בעיקר כוחות המשטר הישן : המלוכה, האצולה, והכנסייה.

4. **רוב התנועות הלאומיות התגבשו בשלבים** –מפעילות מצומצמת של משכילים להקמת אגודות לאומיות ועד לגיוס המונים למאבק צבאי להשגת שחרור לאומי. מרבית החוקרים מסכימים כי תנועות לאומיות נולדות ומתחילות לפעול בקרב האינטליגנציה, שכבת המשכילים. שכבה זו המורכבת מאנשי רוח, סופרים, מורים, מרצים, עיתונאים , מלחינים וציירים, מגלה פתיחות לקליטת רעיונות חדשים, ופועלת להשריש את רעיון הלאומיות בעמיהם. הם עושים זאת באמצעות טיפוח התודעה הלאומית. בהמשך הוקמו כבר אגודות לאומיות שביצעו פעולות ממשיות להשגת העצמאות .בשלב הזה התנועות הלאומיות יוצאות אל הרחובות ובאמצאות הפגנות או בריקדות, מנסות לקדם את מטרתן הפוליטית ("אביב העמים"). דרך נוספת היא מה שקרה באיטליה, שם פעלה בין השנים 1815- 1831 אגודת הקרבונרי (שורפי הפחם) שביצעה פעולות טרור שהיו מכוונות נגד השלטון האוסטרי באיטליה ולבסוף מתרחש המאבק הצבאי ההמוני שמטרתו לסלק שליטים זרים ולכבוש שטחים שהוגדרו חלק מהמולדת הלאומית .

5. **בכל מאבק לאומי היו גורמים המסייעים וגורמים המעכבים את מימוש המטרות של התנועות הלאומיות -** גורמים אלה היו : אופי השלטון, היקף המודרניזציה, כוחה של הכנסייה, מידת הפיצול החברתי, המדיני והפוליטי.



הגורמים לצמיחתן ולגיבושן של התנועות הלאומיות באירופה במאה

ה-19

במאה ה- 19 בלטה באירופה התופעה של צמיחת תנועות לאומיות והתחזקות הלאומיות בקרב עמים באירופה. לתופעות אלה היו גורמים שונים מסוגים שונים :

**א. רעיונות**

1. השפעת הרעיונות של תנועת ההשכלה
תנועה ההשכלה התפתחה בסוף המאה ה-18 ושהדגישה את חשיבות השכל (התבונה) והקידמה כתחליף לאמונה ולדת (הפילוסופים הבולטים שלה היו : רוסו ומונטסקייה).

תנועה זו הדגישה שמקור הידע הוא באדם ולא בכנסיה.  תנועה זו הביאה להכרה שכל בני האדם שווים בזכויות היסוד לחיים, לחירות ולקניין, ולכן , על מנת לממש את הזכויות האלה השלטון צריך לקבל את סמכותו מהעם ולא מידי האל כפי שטען המלך. (עיקרון ריבונות העם ).

התנועות הלאומיות הושפעו מהרעיונות הללו וטענו שלא רק בני אדם כפרטים זכאים לזכויות יסוד, אלא, שגם עמים זכאים לחירות ושוויון – כלומר לשחרור מעול זרים ולקביעת השלטון הרצוי להם.

2. **השפעת תהליך החילון**

רעיונות ההשכלה , שהדגישו את חשיבות השכל (התבונה) והקידמה כתחליף לאמונה ולדת , קידשו את חירות האדם ואת זכויות האדם הביאו להעמקת תהליך החילון. יותר ויותר בני אדם החלו להטיל ספק באמיתות הדתיות ובעיקר הטילו ספק בסמכויות הכנסייה והשלטון שטענו שהם שולטים בשם האל . תהליכי החילון באירופה גרמו להתרופפות המסגרת הדתית שהייתה גורם מאחד, ולהיחלשות הנאמנות הראשונית לדת. על רקע זה הלאומיות החלה לתפוס את מקומה של הדת כמקור הזדהות והשתייכות .

**3. השפעת הרעיונות של התנועה הרומנטית**
תנועה הרומנטית התפתחה לאחר וכתגובה לתנועת ההשכלה, בסוף המאה ה-18(סופרים ומשוררים כמו גטה בגרמניה וביירון באנגליה ).

תנועה זו הדגישה את הרגש והדמיון.ודגלה בחזרה לעבר בה חי אדם בהרמוניה עם הטבע.(בניגוד לתנועת ההשכלה שדגלה בעתיד מתוך אמונה בהתקדמות המין האנושי).

התנועה חיפשה אחר המיוחד והשונה בכל עם.**המיוחד** – המשותף לבני אותו עם, **השונה** – המייחד אותם מעמים אחרים. בכך הדגישו, במיוחד בגרמניה, כי אלה שיש להם תרבות משותפת ראוי שיהיה להם שלטון משותף, ודרשו את איחוד נסיכויות גרמניה התנועות הלאומיות הושפעו מתנועה זו בכך שגם הן הדגישו את המיוחד בכל אומה ,תוך רצון לחזור לתקופת הגדוּלה של כל עם – כלומר לעבר. עמים כמו היוונים והאיטלקים שאפו לחזור לימי הזוהר של עמיהם בעת העתיקה.

**אירועים היסטוריים**

**4.השפעות המהפכה הצרפתית והמהפכה האמריקאית**

חוקרים מיחסים את הגילוי הראשון של הלאומיות המודרנית באירופה לאירועים הקשורים במהפכה הצרפתית שראשיתה ב- 1789. בעת המהפכה הצרפתית פוזרה אסיפת המעמדות והוקמה האסיפה הלאומית,שהייתה מוסד פוליטי משותף לכל המעמדות החברתיים בצרפת. המהפכה הצרפתית שינתה לחלוטין את המשטר המדיני בצרפת, ומימשה את הרעיון הדמוקרטי של שלטון העם. כל אזרח צרפתי הוכר כבן הלאום הצרפתי , ולכל האזרחים הייתה זכות לבחור בשלטון. בחירתם של האזרחים העניקה לגיטימיות לשלטון.הלאומיות הצרפתית היא ביטוי ללאומיות אזרחית, המתבססת על תפיסה ליברלית המעניקה את חופש הבחירה וחופש ההצטרפות לאומה.

למרות שהמהפכה הצרפתית נחשבת למקור הלאומיות, המהפכה הלאומית הראשונה התרחשה 13 שנה קודם במלחמת השחרור של המושבות בצפון אמריקה משליטתה של בריטניה ב 1776. במלחמה זו המכונה "המהפכה האמריקאית" הפכו המושבות הבריטיות בצפון אמריקה למדינה ריבונית . גם מהפכה זו מהווה ביטוי ללאומיות אזרחית שערכיה הם : שיווין, חירות, ודמוקרטיה. בשתי המהפכות נקבע תקדים להרס "הסדר הישן" ובניית מוסדות שלטוניים השואבים את סמכותם מהעם.

**5. השפעות כיבושי נפוליאון על העמים באירופה:**

כיבושי נפוליאון בונפרטה, הפיצו במהלך המאה ה- 19 את רעיונות ההשכלה ואת העקרונות של המהפכה הצרפתית ברחבי אירופה , אך בו זמנית הם גם עוררו בקרב העמים התנגדות לכיבוש הצרפתי ורגשות לאומיים עזים , תודעה לאומית ושאיפה לעצמאות. העמים השונים החלו לחקור את עברם ההיסטורי ולהדגיש את ההבדלים ביניהם לבין עמים אחרים. כיבושי נפוליאון עוררו את הלאומיות האתנית.

**תהליכים כלכליים וחברתיים**

6. **השפעת תהליכי המודרניזציה**

הלאומיות הושפעה לא רק מזרמים רעיוניים כמו ההשכלה והרומנטיקה, אלא גם מתהליכים כלכליים, חברתיים. המהפכה התעשייתית , וההגירה אל הערים (תהליך העיור) שבאה בעקבותיה, שינו את פני החברה והכלכלה במאה ה- 19. אלה גרמו להתפוררות המבנה החברתי המסורתי שהתבסס על משפחה גדולה המתגוררת באותו מקום דורות רבים, שינו את פני הערים, וגרמו למשברים. המוני האנשים חיו בערים מנותקים מהטבע ומהקהילה הקטנה והתומכת שאליה הורגלו. אצל רבים התעורר צורך נפשי במוקד הזדהות חדש שייצור קשר ושייכות ביניהם. הלאומיות הייתה "הדבק" שחיבר את מגזרי החברה החדשים והקנה לכולם תרבות משותפת.

התפתחויות טכנולוגיות כגון הדפוס, הטלגרף והתחבורה אפשרו את הפצת הרעיון והתרבות הלאומיים לכל שכבות האוכלוסייה.

איחוד גרמניה

**המאבק לאיחוד גרמניה 1871 .**

**המצב המדיני-פוליטי: הקיסרות הגרמנית כללה בתוכה מדינות קטנות רבות , לאחר מפלת נפוליאון הוקמה הברית הגרמנית שכללה יותר מ- 30 מדינות ונסיכויות. אוסטריה הייתה יו"ר הברית, והיא שאפה להשאיר את הפיצול בגרמניה כפי שהוא. פרוסיה היא הממלכה הגדולה ביותר בברית בגרמנית. בכל מדינות גרמניה דיברו גרמנית ותושביהם השתייכו לעם הגרמני.**

**מטרת המאבק – המאבק נועד לאחד את גרמניה למדינה אחת גדולה, ריבונית ועצמאית תחת השפעת פרוסיה. גרמניה המאוחדת תהפוך לכוח מרכזי באירופה.**

**הכוחות הפעילים שהניעו את המאבק – במקומות שונים בגרמניה קמו קבוצות לאומיות שרצו להביא לאיחוד גרמניה ולהחזרת מעמדה ההיסטורי. ב-1848 (מהפכות אביב העמים) נעשה ניסיון ראשון לאחד את גרמניה ניסיון שאותו הובילו הכוחות הליברלים בעם כלומר מנהיגים שהגיעו ממעמד הבורגנות ומשכילים. מדובר כאן על ניסיון לאחד את גרמניה מלמטה (מקרב העם). הם מתכנסים בעיר פרנקפורט ודנים בנושא ומנסים לשכנע את מלך פרוסיה לעמוד בראשם אבל הניסיון הזה נכשל. ב-1862 ממנה מלך פרוסיה לקאנצלר (ראש ממשלה) את אוטו פון ביסמרק, ביסמרק מגיע מתוך האצולה הגרמנית פרוסית הוא אדם בעל יכולות גבוהות בתחום הצבאי דיפלומטי והמנהלי והוא האיש שיוביל את גרמניה לאיחוד, איחוד מלמעלה (מהמנהיגים). ביסמרק רצה להפוך את גרמניה למדינה אחת גדולה וחזקה שבראשה תעמוד פרוסיה.**

**השלבים העיקריים במאבק.**

**שלב ראשון - ב- 1834 הוקמה ברית מכס של מדינות צפון גרמניה, איחוד המכס יאפשר יצירת שוק משותף באמצעות ביטול המכסים בין המדינות שהיו חברות באותו איחוד למרות זאת הברית הגרמנית פיגרה עדיין באופן משמעותי אחרי צרפת ובריטניה גם מבחינה כלכלית וגם מבחינת התפתחות התנועות הלאומיות .**

**שלב שני - ב-1848 (מהפכות אביב העמים) נעשה ניסיון ראשון לאיחוד גרמניה שאותו הובילו כוחות ליברלים בורגניים- איחוד מלמטה, באותה שנה כינסו כוחות אלה קונגרס מרכזי בעיר פרנקפורט שנועד לאחד את כל נציגי המדינות בגרמניה למדינה לאומית אחת זה היה חלק מאירועי אביב העמים. הנציגים ביקשו מהמלך הפרוסי לעמוד בראש האיחוד אך הוא סירב. גם אוסטריה התנגדה לרעיון הלאומיות ולאיחוד גרמניה, מכיוון שלא רצתה לאבד את שליטתה על גרמניה וחששה שגרמניה מאוחדת תיצור שכנה חזקה מדי בגבולה הצפוני. בסופו של דבר הניסיון לאחד את גרמניה מלמטה נכשל והניסיונות הבאים יבואו מלמעלה.**

**שלב שלישי - ב-1862 ממנה מלף פרוסיה את אוטו פון ביסמרק לקאנצלר של פרוסיה, ביסמרק שלט בפרוסיה וגרמניה במשך 27 שנים. עם כניסתו לשלטון הכריז ביסמרק שהבעיות הגדולות כלומר האיחוד של גרמניה יוכל להתבצע רק "בדם ובברזל" כלומר שאיחוד גרמניה לא יעשה באמצעות נאומים אלא באמצעות כוח צבאי. המאבק הראשון של ביסמרק היה במחנה הליברלי, בפרלמנט הפרוסי שהתנגד להעלאת מיסים לצורך הקמת צבא גדול שיתמודד עם המדינות הגדולות במאבק על איחוד גרמניה .**

**ביסמרק התעלם מכך ובאמצעות המיסים המוגדלים הקים צבא חזק ומצויד היטב.**

**\* ב-1864 יזם ביסמרק ביחד עם אוסטריה מלחמה נגד דנמרק כדי לכבוש מידיה שני אזורים שלזוויג והולשטיין.**

**ביסמרק ידע שאוסטריה אינה מעוניינת באיחוד גרמניה ולכן חתר לבידודה של אוסטריה, הוא יזם סכסוך סביב השליטה בשני האזורים שנכבשו מדנמרק ויצא למלחמה נגד אוסטריה. אוסטריה הובסה ומעתה שלטה פרוסיה ברוב מדינות צפון גרמניה. קמה ברית המדינות הצפון גרמניות שאוסטריה סולקה ממנה וזהו שלב חשוב באיחוד גרמניה.**

**•בשלב הבא ביסמרק צירף לאיחוד את המדינות הקטנות של מרכז גרמניה ובשלב זה הוא היה מעוניין לצרף גם את מדינות מערב ודרום גרמניה, למרות שידע שצעד כזה עלול לגרום לסכסוך עם צרפת. צרפת הייתה מודאגת מהמהלכים לאיחוד גרמניה והיא דרשה מפרוסיה להעביר לצרפת שטחים גרמניים כפיצוי על התחזקותה של פרוסיה ועל הפרת מאזן הכוחות באזור . ביסמרק ניצל את הדרישה הזאת וטען שצרפת מאיימת על מדינות בדרום גרמניה וכתוצאה מכך נכרתו בריתות צבאיות בין מדינות דרום גרמניה לבין פרוסיה. ביסמרק ידע שרק מלחמה עם צרפת תוביל לאיחוד מלא של מדינות הדרום עם פרוסיה ולכן יזם מלחמה עם צרפת, ב-1870 פורצת מלחמה בין צרפת לגרמניה, צרפת הובסה קשות בקרב 'סדאן' ופרוסיה כבשה את פריז ואף העבירה את צבאה ברחובות פריז. גרמניה מספחת את אלזס ולורין.**

**•בעקבות הניצחון צירף ביסמרק את מדינות הדרום ומערב גרמניה לאיחוד גרמני תחת פרוסיה. ב-1871 הוכתר מלך פרוסיה וילהלם ה-1 לקיסר גרמניה המאוחדת בארמון ורסאי שבצרפת וכך הושלם תהליך יצירת גרמניה מאוחדת. מדינה לאומית גרמנית אחת.**

**גורמים מעכבים וגורמים מסייעים באיחוד גרמניה .**

גורמים מסייעים :

**•משכילים, בורגנים וליברלים שבעקבות המהפכה הצרפתית וכיבושי נפוליאון החלו להטיף לאיחוד האומה הגרמנית למדינה לאומית אחת עם תרבות, שפה, סמלים ואורח חיים ייחודים ואחידים. המשכילים הגרמנים עודדו התפתחות של לאומיות אתנית בגרמניה, לאומיות שאומרת שרק בני העם הגרמני בעלי תרבות גרמנית ודוברי גרמנית נחשבים לבני הלאום הגרמני. הם ביקשו להקים משטר ליברלי שיאפשר מתן שוויון זכויות לכל הגרמנים במדינה המאוחדת שעליה חלמו. הם טיפחו את הזהות הלאומית הגרמנית באמצעות סיפורי עם, שירים , מיתוסים וכדומה. ובנוסף יזמו את הקונגרס בפרנקפורט.**

**•ביסמרק הקאנצלר של פרוסיה היה האדם שבסופו של דבר הצליח להביא לאיחוד גרמניה. הוא שאף להפוך את גרמניה למדינה אחת גדולה וחזקה שבראשה תעמוד פרוסיה. גישתו הייתה שרק באמצעות מהלכים צבאיים ניתן יהיה להביא לאיחוד וכן המאבק יעורר ויחזק את הרגשות הלאומיים. ביסמרק ידע לנצל הזדמנות דיפלומטית ונקט צעדים שהובילו לניתוק אוסטריה מגרמניה ובשלב השני לתבוסת צרפת.**

גורמים מעכבים :

**•השליטים השונים של נסיכויות גרמניה לא רצו באיחוד גרמניה מכיוון שחששו שהם ייאלצו לוותר על שלטונם וכל זכויותיהם הבלעדיות כשליטים ולכן בשלבים הראשונים של המאבק לאיחוד הם רדפו את המשכילים הגרמנים שתמכו ברעיונות ליברלים ולאומיים.**

**•מעצמות אירופה ובעיקר צרפת ואוסטריה חששו מאוד שאיחוד גרמניה יגביר את כוחה ויהפוך אותה לגורם מאיים במרכז אירופה וזה יוביל לערעור מאזן הכוחות באירופה ולכן סברו שיש להשאיר את גרמניה מפוצלת. כמו כן, אוסטריה חששה שהתעוררות הלאומית בגרמניה תביא להתעוררות לאומית באוסטריה וזה ייצור בעיות פנימיות.**

תוצאות המאבק לאיחוד גרמניה .

**גרמניה אוחדה בשנת 1871, וילהלם הראשון מלך פרוסיה הפך לקיסר הראשון של הקיסרות הגרמנית המאוחדת, שנקראת גם "הרייך הגרמני השני".**

**האיחוד היה בצורה פדראלית, כלומר המדינות מנהלות את ענייני הפנים של ארצותיהם בעצמן ואילו השלטון המרכזי דואג לענייני הביטחון, החוץ, והכספים. לכל המדינות היה פרלמנט משלהן ובנוסף היה פרלמנט מרכזי דמוקרטי לכל הקיסרות. גרמניה לא הייתה דמוקרטית באופן מלא, כיוון שלקיסר היו זכויות וסמכויות נרחבות.**

**הקיסרות הגרמנית החדשה הייתה מדינה חזקה ואדירה במרכז אירופה, הכוח התעשייתי הגדול באירופה.**

**סיכום- מהו סוד קיסמן של התנועות הלאומיות- מדוע נענו האנשים לקריאת המנהיגים הלאומיים בארצות השונות?**

הלאומיות קסמה לרבים הודות לשילוב של כמה גורמים:

* ההשתייכות לתנועות הלאומיות העניקה למצטרפים **מוקדי הזדהות** חדשים **רעיוניים** בעיקרם, שהצביעו על **כיווני פעולה**, אשר העצימו את תחושותיהם והרגשותיהם שהן **שותפים למעגלי עשייה** אישיים, חברתיים ומדיניים שיקדמו אותם.
* המנהיגים שהובילו את התנועות הלאומיות קראו **להתגבש** סביב **מסורות מהעבר**, שאנשים הכירו והוקירו. בו- זמנית הם השכילו לטפח באנשים את התחושה שבהצטרפותם הם **שותפים** להגדלת הסיכויים **להשתחרר** מתחושת **חוסר המוצא**, אבדן דרך.
* ההצטרפות חיזקה באנשים את התחושה שהם שותפים ולוקחים חלק בעיצוב **עולם מבטיח** ופותח אפשרויות רבות עבור הכלל והפרטים השונים.

**הגורמים לצמיחתה של התנועה הציונית במאה ה-19**

בסוף שנות ה-70 של המאה ה-19 החלה להתפתח בקרב יהודי אירופה תנועה חדשה שנקראה מאוחר יותר "התנועה הציונית".

**לצמיחתה של התנועה הציונית היו מספר גורמים :**

**1. האמנציפציה-** אמנציפציה פירושה שחרור. בהקשר היהודי מדובר בשינוי במעמדם המשפטי של היהודים. במערב אירופה , שם קיבלו היהודים אמנציפציה, הם הפכו להיות אזרחים שווי זכויות במדינות בהם התגוררו. המדינה הראשונה שהעניקה אמנציפציה הייתה צרפת , אחרי המהפכה , ואחריה קיבלו היהודים , במהלך המאה ה- 19, אמנציפציה גם ביתר ארצות מערב אירופה. כתוצאה מהאמנציפציה יהודים יכלו להתגורר בכל מקום שרצו, יכלו ללמוד ולעבוד כמעט בכל עבודה וקיבלו גם זכויות פוליטיות, שאפשרו להם לבחור ולהיבחר.

האמנציפציה גרמה לשתי תופעות שתרמו לצמיחתה של התנועה הלאומית:

א.  **הפחד מהתבוללות**

יהודי הגולה הבינו שאם ימשיכו לחיות לנצח בקרב הגויים, עלולה היהדות להיעלם מן העולם. השינויים הרבים שהתרחשו באירופה החלישו את מעמדן של הקהילה היהודית, הדת והמסורת. במערב אירופה , השתלבו היהודים בחיי הסביבה וויתרו על אלמנטים (צדדים) רבים וחשובים של היהדות המסורתית (לבוש, שפת תפילה, מנהגים, כשרות, שבת וחג). חלקם הגדול הפכו לחילוניים וחילוניות זו היוותה סכנה להמשך קיומה של הדת היהודית .בנוסף, היו יהודים שהתחתנו עם בני זוג נכריים (התבוללו) ואף כאלה שהתנצרו. היהודים חשו שעליהם למצוא גורם מאחד אחר כתחליף לדת ולקיום המצוות. יהודים רבים , מצאו בתנועה הציונית תשובה הולמת (מתאימה) להתלבטויות שלהם.

**ב. האכזבה מהאמנציפציה ופתרון ההשתלבות**

יהודי מערב אירופה התאכזבו קשות הן מתנועת ההשכלה והן מהאמנציפציה שקיבלו במהלך המאה ה-19. הם האמינו שבזכות רעיונות ההשכלה המתקדמים ובזכות השוויון שקיבלו (האמנציפציה) הם יוכלו סוף סוף להשתלב בחברה שסביבם ולחיות בשקט בין שכניהם הגרמנים, הצרפתים, האיטלקים וכו'.בהתחלה היה נדמה שזהו אכן המצב אבל השתלבותם הייתה זמנית וחלקית ובסופו של דבר הם הפכו דחויים עוד יותר מבעבר. דחייתם של היהודים גרמה לרבים מהם לאבד את תקוותם לחיים שלווים בגולה. הם החלו לחפש לעצמם פתרון אחר.

**2. האנטישמיות המודרנית הגואה** (מתגברת)**.**

הצלחתם הכלכלית של היהודים בעקבות האמנציפציה הביאה לשנאה אדירה כלפיהם ("אנטישמיות"). הייתה זו שנאה מסוג חדש שהתבססה בעיקר על תורת הגזע , שהתפתחה במאה ה- 19. במערב אירופה התבטאה שנאה זו בעיקר בהסתה : בעיתונים, בספרים, בהפליה מחודשת ובפעילות פוליטית (מפלגות וליגות אנטישמיות). אבל במזרח אירופה נפגעו היהודים פיזית (פוגרומים, רצח, פרעות), וביטחונם האישי התדרדר מאוד. דוגמאות לכך הם הפוגרומים בדרום רוסיה בשנת 1881 ("סופות בנגב") ופרעות קישינב הקשות (1903) שבמהלכם נרצחו כ-50 יהודים. רבים הבינו שקיימת סכנה אמיתית לקיומם ושעליהם לפעול כדי לפתור את בעייתם במקום לחכות 'למשיח'.

**3. התעוררות לאומית בקרב עמי אירופה**

במהלך המאה ה-19 חלה התעוררות לאומית גדולה בקרב עמי אירופה השונים. הדבר התבטא בשאיפתם של עמים רבים להקים לעצמם "מדינת לאום" – מדינה שרב אוכלוסייתה תהיה מאותו העם, ושתהיה בעלת אופי לאומי עם מכנים משותפים כגון :שפה ,מורשת וסמלים . עמים שלא הייתה להם עצמאות החלו נאבקים על עצמאותם ועל זכותם להגדרה עצמית (מדינה משלהם) היהודים שהתגוררו במדינות אלה נתפסו כגוף זר המפריע לאחדות הלאומית . (זה בלט במיוחד במדינות שהתבססו יותר על לאומיות אתנית).

מצד שני , יהודי אירופה הושפעו מאוד מההתעוררות הלאומית שסביבם. הם ראו את מאבקיהם של העמים האחרים לחופש ולעצמאות והבינו שגם הם יכולים וזכאים להקים לעצמם מדינה משלהם . שאיפות אלה היוו חלק מרכזי מהרצון להקים מדינה יהודית בארץ האבות (ישראל) שבירתה תהיה "ציון" (ירושלים).

**הרצל והציונות המדינית**

בנימין זאב (תיאודור) הרצל נולד בהונגריה בשנת 1860 והיה בן למשפחה מתבוללת. הוא עבר להתגורר עם משפחתו בווינה (אוסטריה) ושם למד משפטים ,אך העדיף לשמש כעיתונאי בעיתון הווינאי המפורסם "נויה פראייה פרסייה" (עיתונות חדשה וחופשית). הרצל היה יהודי שהתרחק מהדת ומהמסורת והצליח להשתלב יפה בחברה האוסטרית. לכן האמין בהתחלה שהאמנציפציה תוכל באמת לפתור את בעיית היהודים באירופה. אבל, כאשר סיקר הרצל ככתב חוץ את משפט דרייפוס בצרפת (1894), הבין שהאנטישמיות נגד היהודים לא עברה וכנראה שגם לא תיפסק. הוא נתקל באנטישמיות עוד לפני משפט דרייפוס וכעת הגיע למסקנה שהיכן שיהיו יהודים – תמיד תהיה אנטישמיות ואי אפשר להימנע מכך. לכן, היהודים חייבים להשיג טריטוריה (שטח) משלהם שבה יוכלו להקים מדינה נפרדת רק להם. בכך הם יתנתקו מאירופה שעלולה בעתיד הקרוב להפוך למקום מסוכן עבורם. לדברי הרצל, מדינה יהודית תהיה טובה לא רק ליהודים אלא גם לשאר עמי אירופה שיוכלו סוף סוף להוציא את היהודים מתוכם .

**הספר "מדינת היהודים "**

בשנת 1986 פרסם הרצל ספרון בשם " מדינת היהודים ". הספר פורסם תחילה בשפה הגרמנית ובהמשך תורגם לשפות רבות . בספר הציג את הבעיה היהודית ואת הפתרון.

**הבעיה :** לדעתו של הרצל הבעיה של היהודים היא האנטישמיות הקיימת בכל מקום .

**הגורם לבעיה:** הלאומיות . הרצל טען שבגלל התפתחות רעיון הלאומיות היהודים נתפסים כזרים בכל מקום . בכל ארץ הם נתפסים כשונים ולכן הם לא מתקבלים כחלק מהעם .

**הפתרון :** הקמת מדינה ליהודים . מכיוון שהבעיה היא לאומית , גם הפתרון צריך להיות לאומי. בתחילת דרכו הרצל לא התעקש על הקמת מדינה דווקא בארץ ישראל , והיה מוכן להתפשר גם על מקומות אחרים . בספרו הוא הציע את ארגנטינה.

**הדרך להשגת הפתרון :** קבלת צ'רטר מהמעצמות . צ'רטר פירושו אישור של המעצמות , בעל תוקף משפטי להקמת בית לאומי ליהודים . על מנת להשיג את המטרה טען הרצל שעל היהודים להקים שני ארגונים : "אגודת היהודים " – שתנהל משא ומתן מדיני עם המעצמות על מנת לקבל את הצ'רטר. ו"חברת

היהודים " שתטפל בעניין הכלכלי- חיסול הנכסים של היהודים בארצותיהם , ארגון ההגירה של היהודים ומתן עזרה בהתיישבות בארץ החדשה .

**אופי המדינה:** הרצל רצה להקים מדינה ליברלית (חופשית) ומתקדמת, שתדאג לרווחת תושביה ותקפיד על צדק משפטי וחברתי. הוא רצה שתהיה זו מדינה עם טכנולוגיה מפותחת ותעשייה מודרנית, עם חינוך פתוח וסובלני, ועם הערכה גדולה לחיי העבודה. הוא רצה שמדינת היהודים תהיה שוחרת שלום ותקיים צבא להגנה בלבד.

**תפיסה זו שהעלה הרצל – ציונות המתבססת על מטרה מדינית המבוססת על מעשה מדיני גלוי נקראת "ציונות מדינית".**

**התגובות לרעיונותיו של הרצל**

רבים תמכו ברעיונותיו של הרצל . תומכיו ראו בו מעין משיח מודרני שיוביל את היהודים למדינתם . אך היו להרצל גם מתנגדים רבים אשר כינו אותו "משיח שקר" וכינו את חיבורו "שטות גמורה".

בין מתנגדיו בלטו במיוחד אנשי תנועת "חיבת ציון" שדגלו ב"ציונות המעשית" ועודדו עלייה והתיישבות ללא קשר לאישור המעצמות . הרצל חזר וטען שעלייה לארץ ישראל ללא צ'רטר , כפי שנהגו "חובבי ציון" היא בבחינת הסתננות. היא איננה פתרון לעם שלם ולכן חבל להשקיע בה מאמצים כל עוד לא הושג האישור (הצ'רטר) .

 **הקונגרס הציוני הראשון ו"תכנית באזל"**

בהתאם לתפיסתו הציונית-מדינית, החל הרצל לפעול להגשמת מטרותיו. הוא פעל בשני מישורים במקביל : המישור הארגוני והמישור המדיני. פעולתו המרכזית הראשונה במישור הארגוני הייתה כינוסו של "הקונגרס הציוני הראשון" בעיר באזל בשנת 1897. בקונגרס השתתפו כ-200 צירים (נציגים) מכל יהדות העולם. הנואמים הראשיים היו הרצל וידידו מקס נורדאו. הם טענו שהאמנציפציה היא שקר והגדירו את המטרות של התנועה הציונית : להעלות את הציונות על המפה המדינית העולמית ולהקים מוסדות ציוניים שיפעלו בצורה מאורגנת להגשמת המטרה. בתום הקונגרס כתב הרצל ביומנו את משפטו המפורסם : "בבאזל ייסדתי את מדינת היהודים".

לקונגרס באזל היו גם מתנגדים. חלקם היו יהודים משכילים ומתבוללים, חלקם יהודים חרדים שראו בו מעשה כפירה (כי צריך לשבת ולחכות למשיח), וחלקם חברי אגודות "חובבי ציון".

**תוכנית באזל**

החלטות הקונגרס בבאזל נודעו בשם "תכנית באזל". "תכנית באזל" הייתה בעצם ניסוח מסודר של המטרות שהציבה לעצמה התנועה הציונית בראשותו של הרצל, וניסוח של הדרכים (האמצעים) להגשמת מטרות אלו. במסגרת האמצעים להגשמת התכנית נוסדו המוסדות הציוניים הראשונים.

◀ **המטרה של התנועה הציונית :**

"הקמת **בית-מולדת** לעם היהודי בארץ ישראל, המוכר **במשפט הכלל**"

במילים אחרות: הקמת מדינה יהודית בארץ ישראל באישורן של מעצמות העולם, דבר שיבטיח את קיומה (צ'ארטר). בניסוח המטרה השתמשו בכוונה בניסוח מעורפל (דיפלומטי) . במקום מדינה השתמשו בביטוי – בית מולדת, כנראה כדי לא להבהיל את האימפריה העות'מאנית . ובמקום אישור המעצמות השתמשו בביטוי משפט הכלל , שניתן לפרש אותו כאישור של כל המעצמות או של מעצמה אחת ספציפית .

**◀ האמצעים. כלומר, הדרכים להשגת המטרות, לפי תכנית באזל.**

1 ) **יישובה של א"י על ידי איכרים, בעלי מלאכה ותעשייה** - פיתוח הארץ ייעשה על ידי יהודים חקלאים ויהודים בעלי מלאכה (בנאים, נגרים ועוד) שיעלו ויתיישבו בה.

2) **ארגונה ואיחודה של היהדות כולה, ע"י מפעלים מקומיים וכלליים מתאימים לפי חוקי כל ארץ –**  לארגן את היהודים בכל מקום בעולם במסגרת של אגודות ציוניות (לאומיות) כדי לאחד אותם ולמשוך אותם לתנועה הציונית

3) **הגברת הרגש הלאומי היהודי** - חיזוק וטיפוח התודעה הלאומית בקרב היהודים (פעילות חינוכית). הדבר יגביר את רצונם לעלות לארץ וליישב אותה.

4) **פעילות דיפלומטית כדי להשיג את הצ'ארטר** - התנועה צריכה לפעול במישור הדיפלומטי כדי להשיג את הצ'ארטר. נציגיה יקיימו מגעים עם מנהיגי המעצמות בניסיונות לשכנעם לתמוך ברעיון הציוני.

**ארגון התנועה הציונית**

לא פחות חשוב מניסוח המטרות של התנועה היו ההסדרים שנקבעו בנוגע לארגונה של התנועה הציונית.

1) נוסדה ההסתדרות הציונית העולמית(ארגון) המקיפה את כל האגודות הציוניות.

2) כל יהודי בן 18 ומעלה המשלם "שקל" (משלם מס חבר להסתדרות הציונית) , נחשב לחבר בארגון ורשאי לבחור את נציגי התנועה.

3) המוסד העליון של התנועה הציונית הוא הקונגרס המתכנס בזמנים קבועים (בהתחלה כל שנה ולאחר מכן כל שנתיים) . הקונגרס משמש למעשה בית נבחרים של העם היהודי התומך הרעיון הציונות.

4) הקונגרס בוחר מתוכו גופים שתפקידם לנהל את הפעולה הציונית בהתאם להחלטות הקונגרס: ועד פועל גדול- המתכנס בשנים שאין קונגרס(כולל כ25 חברים)

ועד פועל מצומצם , המבצע את החלטות הקונגרס(מונה כ7 חברים)

כראש ועד הפועל המצומצם נבחר הרצל.

5) שתי החלטות נוספות חשובות היו להקים בנק לאומי בשם – אוצר התיישבות היהודים . וקרן לאומית לרכישת קרקעות - הקרן הקיימת לישראל (קק"ל). נועדה לרכוש אדמות בארץ ישראל ולהכשירן לחקלאות. האדמות של קק"ל הוחכרו (הושכרו לטווח ארוך) לעולים ולא נמכרו. הוקמה בשנת 1901.

**הישגי (משמעות ) הקונגרס**

1. הצגת העם היהודי כעם מלוכד ומאוחד.

2. פריצה לדעת הקהל העולמית .

3. הצגת התנועה הציונים כגוף המייצג את היהודים ואת והרצל כמנהיג התנועה.

4. הקמת ההסתדרות הציונית – גוף שאחראי לכוון ולבצע את הפעילות הציונית .

 **הפעילות המדינית של הרצל (פעילות דיפלומטית)**

במקביל לפעילות הארגונית עסק הרצל גם בפעילות מדינית שכללה פגישות דיפלומטיות עם גדולי העולם במטרה אחת ויחידה : להשיג את הצ'רטר המיוחל.

1. **פגישה עם קיסר גרמניה וילהלם השני** - הרצל ציפה שקיסר גרמניה יוכל להשפיע על הסולטאן התורכי להעניק צ'רטר ליהודים בארץ ישראל .(באותה תקופה לגרמניה הייתה השפעה רבה על תורכיה ) . הוא הסביר לקיסר שארץ ישראל היא ביתם הטבעי של יהודי העולם והבטיח לו שבארץ תהיה תרבות גרמנית מערבית. בנוסף טען הרצל שכך תיפתר בעיית האנטישמיות בגרמניה (שכן היהודים יעלו ארצה). בהתחלה התרשם הקיסר מהרצל אך בהמשך לא נענה לבקשותיו.
2. **פגישה עם הסולטאן התורכי אל חאמיד השני** - אחרי שהתאכזב הרצל מקיסר גרמניה , החליט לפנות בעצמו ובאופן ישיר לסולטאן התורכי . בפגישה ניסה הרצל לשכנע את הסולטאן שהיהודים יפתחו את ארץ ישראל מבחינה כלכלית , ישלמו לו מיסים ובמקביל הבטיח שהתנועה הציונית תעזור לאימפריה העותומאנית למחוק את חובותיה הגדולים. הסולטאן שמע הרצל , הזמין אותו לפגישה נוספת אבל אז הציע לו כי בתמורה לסיוע של התנועה הציונית הוא יאפשר ליהודים בכל מקום שירצו ברחבי האימפריה , חוץ מבארץ ישראל ץ הרצל דחה את ההצעה.
3. **פגישה עם שר המושבות הבריטי צ'מברליין** - למרות כישלונותיו , הרצל לא התייאש והחליט לנצל את העובדה שהוזמן להעיד בבריטניה בפני ועדה שעסקה בנושא הפליטים היהודים שהיגרו מרוסיה לבריטניה. שם נפגש עם צ'מברליין , שהיה שר המושבות הבריטי. הרצל החליט לבקש מהבריטים אישור ליישב יהודים באזורים הנמצאים תחת שליטה בריטית והם קרובים מבחינה גיאוגרפית לארץ ישראל . הרצל הציע את קפריסין או את אל עריש בחצי האי סיני. את קפריסין פסל צ'מברליין מייד . לאל עריש שלח ועדת מומחים שתבחן את השטח אך מסקנותיה היו שזה לא אפשרי בגלל מחסור במים והרעיון ירד מן הפרק.

**תוכנית אוגנדה**

בשנת 1903 הציע צ'מברליין להרצל את "תוכנית אוגנדה" – לפיה תאפשר בריטניה ליהודים להתיישב בשטח במזרח אפריקה, שבו יוכלו להקים מושבה יהודית ולנהל שלטון עצמי. הרצל נטה לקבל את ההצעה במיוחד אחרי ששמע על התוצאות החמורות של פוגרום קישינב שברוסיה .

הרצל החליט להביא את ההצעה בפני הקונגרס הציוני השישי שהתכנס ב1903.

הקונגרס התנהל באווירה מתוחה . ההצעה עוררה ויכוח חריף שכמעט הביא לפילוגה של התנועה הציונית. מעניין לציין שמרבית המתנגדים היו דווקא יהודי רוסיה. לשני הצדדים היו נימוקים חשובים:

|  |  |
| --- | --- |
| **נימוקי התומכים**  | **נימוקי המתנגדים**  |
| 1. זהו פתרון מיידי וזמני לאנטישמיות ממנה סובלים בעיקר יהודי רוסיה. 2. אוגנדה תהייה "מקלט לילה" בלבד .3. היהודים ילמדו באוגנדה כיצד לנהל מדינה.  | 1. אין ציונות ללא ציון . ליהודים אין שום קשר היסטורי או דתי עם אוגנדה.2. "מקלט הלילה" יהפוך למקום קבוע כי היהודים אחרי שיתרגלו יסרבו לעזוב. 3. אם יקבלו את אוגנדה המעצמות יסרבו לתת בעתיד את ארץ ישראל .  |

בגלל הסערה שחוללה ההצעה, הוחלט לא להצביע בעד או נגד התוכנית , אלא להצביע על שליחת משלחת חקר שתבדוק את תנאי המחייה באוגנדה. גם הצעה זו עוררה סערה ורבים עזבו את הקונגרס בתחושה קשה . מאוחר יותר החליט הרצל לזנוח את ההצעה ובנאום בועידת הפיוס עם הנציגים הרוסים אמר : "אם אשכחך ירושלים תשכח ימיני".

**מותו של הרצל**

בשנת 1904, בגיל 44 בלבד, נפטר הרצל. הוא ניקבר בווינה. בצוואתו ביקש שלאחר שתוקם מדינת היהודים, יוציאו אחיו היהודים את עצמותיו מקברו ויקברו אותן מחדש בארצם – שהיא ארצו. כך אכן נעשה, ולאחר הקמת המדינה הועברו עצמותיו לקבורה בהר הרצל שבירושלים.

**הגישות השונות בתנועה הציונית**

|  |  |  |  |  |  |  |
| --- | --- | --- | --- | --- | --- | --- |
|  | **הגישה המעשית** | **הגישה המדינית** | **הגישה הסינתטית** | **הגישה הרוחנית** | **הגישה הסוציאליסטית** | **הגישה הדתית** |
| **מייצגי הגישה** | יהודה לייב פינסקר, משה לייב ליליינבלום"תנועת חיבת ציון" | בנימין זאב הרצל מקס נורדאודוד וולפסון | חיים ויצמן | אשר גינצבורג – "אחד העם" | נחמן סירקיןדב בורוכוב | הרב יהודה אלקלעיהרב יצחק ריינס"המזרחי"  |
| **כיצד מציגה הגישה את הבעיה היהודית** | האנטישמיות | האנטישמיות | האנטישמיות | "צרת היהדות" ולא "צרת היהודים" | האנטישמיות | האנטישמיות, התבוללות וחילון ומצוקה כלכלית |
| **מהו הגורם לבעיה** | האנטישמיות נגרמת בגלל "יודופוביה" – שנאה פתולוגית (חולנית) של היהודים | האנטישמיות נגרמת בגלל הלאומיות – בגללה היהודים נחשבים לזרים בכל מקום | הלאומיות גורמת לאנטישמיות | האמנציפציה וההשכלה גרמו להתבוללות ולכן היהודים איבדו את הגורם המאחד | האנטישמיות נגרמת בגלל מלחמת מעמדות. המבנה הכלכלי של היהודים איננו רגיל ("פירמידה הפוכה") | אמנציפציה והחילון גורמים לעזיבת הדת ולפירוד . |
| **מהו הפתרון לבעיה** | הקמת מדינה יהודית בארץ ישראל | הקמת מדינה יהודית רצוי בארץ ישראל , אך לא חובה | הקמת מדינה יהודית בארץ ישראל | הקמת "מרכז רוחני"- תרבותי (לא דתי) בארץ ישראל שייתן תוכן חדש-לאומי ליהדות .  | הקמת מדינה יהודית –סוציאליסטית בארץ ישראל. חברת מופת המבוססת על צדק ושיוויון. | מדינה בעלת אופי יהודי על פי רוח התורה בארץ ישראל |
| **הדרכים /האמצעים לפתרון הבעיה** | פעילות מעשית בארץ ישראל – עלייה ,רכישת קרקעות והקמת ישובים . | השגת "צרטר" - אישור מהמעצמות. | יש לפעול במקביל ולשלב בין הדרך המדינית למעשית. רק פעולות במקביל ישיגו את התוצאה.  | רוב העם יישאר בתפוצות. למרכז הרוחני יבואו המובחרים שיצרו תרבות ויחנכו את העם בתפוצות.  | הארץ תיבנה ע"י מעמד הפועלים וכך תיווצר חברה בריאה , יצרנית ושוויונית. | העלייה לארץ היא "אתחלתא דגאולה" ויש לשאוף שהחיים בארץ יתבססו על ההלכה היהודית.  |

**דפוסי הפעילות הציונית בארץ ישראל**

**העליות הראשונה והשנייה**

במקביל לפעילות הציונית בגולה התבצעה פעילות ציונית רחבה גם בא"י. הייתה זו הגשמה הלכה-למעשה של החלום הציוני. ההגשמה הציונית בא"י כללה עלייה והתיישבות, הקמת מוסדות כלכליים ופוליטיים, הקמת גופים צבאיים ופיתוחה של תרבות עברית חדשה.

 **שתי העליות הראשונות (1881 – 1914)**

 העלייה הראשונה החלה לאחר ה"סופות בנגב", גל הפוגרומים ברוסיה, בסוף שנת 1881. רוב אנשיה היו מאגודות "חובבי ציון" מרוסיה ומרומניה. היו בה גם עולים מתימן. במסגרת עלייה זו הגיעו ארצה כ-25,000 עולים. העלייה השנייה החלה בשנת 1903, לאחר "פרעות קישינב" ונמשכה עד מלה"ע הראשונה. בסה"כ עלו ארצה באותה תקופה למעלה מ-35,000 עולים שהגיעו ברובם ממזרח אירופה ומקצתם מתימן .

**מאפייני העולים**

רוב העולים בעלייה הראשונה ובשנייה היו בעלי משפחות בני המעמד הבינוני ושומרי מסורת. בין העולים של העלייה השנייה הייתה קבוצה של כ- 2000 צעירים, רווקים, בעלי השכלה רחבה שהיו חדורי אידיאולוגיה ציונית סוציאליסטית, ושאפו להקים בארץ חברה שוויונית וצודקת .

**הגורמים לעלייה**

**א. אנטישמיות** – גלי העלייה הראשונה והשנייה קשורים לאירועים אנטישמיים ברוסיה. בשנים 1881-1882 התחולל ברוסיה גל של פרעות "הסופות בנגב". בהמשך נחקקו ברוסיה שורה של חוקים אנטי יהודיים. בשנת 1903 התחולל פוגרום קישינב. האנטישמיות חידדה אצל היהודים את ההבנה כי הם נמצאים בסכנת חיים ולכן עליהם לעזוב את רוסיה.

**ב. הקמתה של תנועת חובבי ציון -** ב1881 קמה ברוסיה תנועת "חובבי ציון". תנועה זו הייתה מורכבת מאגודות לאומיות שקראו ליהודי רוסיה לעלות לארץ ישראל ולעבוד שם את האדמה. רוב העולים בעלייה הראשונה השתייכו לאגודות אלה .

**ג. "אעלה בתמר" –** חלק מעולי תימן הגיעו לארץ בשל אמונתם הדתית בחשיבות הישיבה בארץ ובשל ציפייתם למשיח . בתימן ראו בפסוק משיר השירים "אמרתי אעלה בתמר " רמז לבואו של המשיח בשנת תרמ"ב ( שינוי סדר האותיות המופיעות בביטוי "בתמר") . סיבה נוספת לעלייתם מתימן הייתה החרפה (הרעה) מתמשכת ביחסם של השליטים המקומיים אליהם.

**ד. משבר אוגנדה** – משבר אוגנדה ב1903 ומותו של הרצל שנה לאחר מכן גרמו לשיתוק זמני בפעילותה של ההסתדרות הציונית . לרבים היה נדמה שאין סיכוי לציונות המדינית על פי תורתו של הרצל **.** ולכן העלייה לארץ ישראל בתקופה זו נתפסה כפעולת מחאה נגד הצעת אוגנדה ונגד הציונית המדינית .

**ה. כישלון המהפכה ברוסיה ב 1905 –**יהודים רבים ברוסיה תמכו ברעיונות הסוציאליזם . ב 1905 היה ניסיון כושל למהפכה סוציאליסטית ברוסיה. יהודים רבים , שהזדהו עם רעיונות המהפכה התאכזבו והחליטו לעזוב. ביניהם היו אותם עולים צעירים בעלייה השנייה שהחליטו ליישם את רעיונות הסוציאליזם בארץ ישראל .

**מפת ההתיישבות**

רוב העולים של העלייה הראשונה והשנייה התיישבו בערים שהיו קיימות בארץ ישראל . חלקם הגדול בחר להתיישב בירושלים או ביפו. חברי אגודות חובבי ציון ולאחר מכן הצעירים של העלייה השנייה הקימו בארץ יישובים חדשים , מושבות , קבוצות ואת העיר העברית הראשונה – תל אביב.

ריכוזי היישובים היו בגליל העליון, ליד הכנרת, בצפון מישור החוף (חיפה, זיכרון יעקוב), ובמרכז (תל אביב, ראשון, רחובות). צפיפות הישובים הקלה על הישרדותם מבחינה כלכלית וביטחונית.

**מטרות העולים**

חברי אגודות חובבי ציון שאפו כאמור להקים בארץ ישובים חקלאיים. הצעירים של העלייה השנייה הציבו לעצמם מספר מטרות: כיבוש הקרקע, כיבוש העבודה , כיבוש השמירה וכיבוש השפה. במילים אחרות הם שאפו להעביר את הקרקעות בארץ ישראל לבעלות יהודית, שאפו שהיהודים יעבדו בחקלאות ובבניין במקום הפועלים הערבים, שאפו שהשמירה על הישובים תעשה על ידי יהודים ורצו שהעברית תהפוך לשפת הדיבור וההוראה במוסדות החינוך.

**צורות התיישבות חדשות**

בימי העליות הראשונות נוסדו בארץ צורות יישוב חדשות. חלקן היה ייחודי לארץ ישראל. רוב צורות היישוב החדשות התבססו על חקלאות אך באותה התקופה נולדה גם העיר תל אביב.

**התיישבות החקלאית**

**א. המושבה החקלאית** : הייתה זו צורת היישוב המרכזית בימי העלייה הראשונה. המושבות הראשונות היו פתח תקווה, ראשון לציון, ראש פינה, וזיכרון יעקוב.בהמשך הוקמו גם נס ציונה ,רחובות וגדרה. העיקרון של המושבה היה משק על קרקע פרטית שנקנתה ע"י המתיישבים עצמם בכספם הפרטי. המושבה התבססה על חקלאות , בדרך כלל על סוג אחד של גידולים (למשל גפנים ליין). רוב מקימי המושבות היו מאגודות "חובבי ציון". רוב המושבות נעזרו בעבודה שכירה של פועלים ושומרים ערבים. מושבות העלייה הראשונה נקלעו לקשיים כלכליים בעיקר בגלל חוסר ידע בסיסי בחקלאות. הן נאלצו לפנות לברון רוטשילד בבקשה לעזרה. הוא תמך בהן בעילום שם וכונה "הנדיב הידוע".

**ב. הקבוצה** : צורת יישוב אופיינית לצעירים של העלייה השנייה. ישוב חקלאי קטן , שהוקם על קרקע לאומית שנקנתה על ידי ה"קרן הקיימת לישראל " . הישוב היה מבוסס על חיי שיתוף ושיווין מלאים, כלומר, קופה משותפת, חדר אוכל משותף, הכנסות והוצאות משותפות. הם התבססו על עבודה ושמירה עצמית ולא העסיקו פועלים שכירים . הקבוצה הראשונה הייתה דגניה (אם הקבוצות ) שנוסדה ב-1909 בעמק הירדן (עלייה שנייה). בתחילה היו בה 12 איש בלבד והם חיו בשיתוף מלא. עבודת האדמה הייתה ערך עליון. "הקבוצה" הייתה הבסיס שעליו נוסד מאוחר יותר הקיבוץ.

**ההתיישבות העירונית**

**ג. העיר תל אביב** : רוב אנשי העלייה השנייה לא היו חקלאים. הם היו בורגנים ורבים מהם גרו ביפו שהייתה עיר מרכזית באותם ימים. מצוקת הדיור ביפו הולידה את השאיפה להקים שכונה עברית חדשה. הגרעין להקמת העיר החדשה הייתה אגודת אחוזת בית. בתמיכת המשרד הארצישראלי הונחה בשנת 1909 אבן הפינה לשכונה החדשה. 60 משפחות יצאו מיפו והתיישבו משני צידי רחוב הרצל, הרחוב הראשון של תל אביב. בקצהו נבנתה הגימנסיה הרצלייה. מאוחר יותר שונה שם השכונה מ"אחוזת בית" ל"תל אביב" והעיר התפתחה במהירות ביוזמתו של ראש העיר הראשון מאיר דיזינגוף. הייתה זו העיר העברית הראשונה ! ערב מלחמת העולם הראשונה היו בה כ- 2000 תושבים.

**אישים וארגונים מסייעים לבניין הבית הלאומי**

**א. הברון רוטשילד ("הנדיב הידוע")**

רוטשילד תמך בחלק גדול של המושבות החקלאיות בימי העלייה הראשונה. תמיכתו נעשתה באמצאות "משטר חסות" (אפוטרופסות) . כמות גדולה של פקידים יהודיים מצרפת שלטו במושבות והתושבים היו חייבים לציית להם. האדמה הועברה על שמו של הברון ובתמורה כל משפחה קיבלה קצבה חודשית קבועה . ללא הברון המושבות היו מתמוטטות. הוא סיפק לתושבים רמת חיים סבירה, שירותים קהילתיים, והשקיע גם בפיתוח תשתיות (דרכים,מרפאות, בתי ספר והדרכה חקלאית ).

הביקורת נגד הברון הופנתה בעיקר נגד הכמות המופרזת והמיותרת של הפקידים. הפקידים חיו חיי מותרות ועושר בין האיכרים שרובם היו עניים. כמו כן, הם לא אפשרו לאיכרים שום יוזמה פרטית.

**ב. המשרד הארצישראלי**

המשרד הוקם ביפו ב- 1907 והיה מוסד רשמי של התנועה הציונית. הוא סימל את הקשר בין התנועה ובין היישוב בארץ ישראל. בראשו עמד ד"ר ארתור רופין. רופין הבין ללב החלוצים ועשה הכול על מנת לעזור להם להצליח בצורות ההתיישבות החדשות. המשרד הארצישראלי עשה מאמץ גדול להשיג אדמות באזורים שלא נועדו להתיישבות, בעיקר בצפון הארץ. הוא היה ממונה גם על תכנון ההתיישבות. המשרד הקים חוות חקלאיות שבהן הוכשרו הצעירים לעבודה חקלאית.ובהמשך סייעו בהקמתם של קבוצות והעיר תל אביב. אנשי המשרד עסקו רבות בפיתוח חקלאות מודרנית (זנים חדשים ושיטות עיבוד מתקדמות). כמו כן סייע המשרד בהקמת שכונות עירוניות והיה לו חלק בהקמת החברות "הכשרת היישוב" ו"קרן הייסוד", שני מוסדות כלכליים שעסקו ברכישת אדמות ומימון העלייה וההתיישבות.

**הישגי העליות הראשונות בתחומים שונים**

**א. הקמת מסגרות פוליטיות** : ההתפתחות בתחום זה התרחשה בימי העלייה השנייה. אז קמו המפלגות הראשונות שהיו **מפלגות פועלים**. הן סיפקו לפועלים מסגרת חברתית ותרבותית, העניקו להם הרגשה של שייכות ושאפו לסייע להם ולשמור על זכויותיהם. שתי המפלגות הראשונות היו "הפועל הצעיר" (1905) ו"פועלי ציון" (1906).מספר החברים בכל אחת מהמפלגות היה קטן כ 300 – 400 חברים בלבד. שתי המפלגות טענו כי יש לבנות בארץ ישראל חברה ציונית סוציאליסטית אך הויכוח ביניהם היה על הדרך .

מנהיגה של הפועל הצעיר היה א. ד. גורדון . הוא האמין כי יש לפתח בארץ ישראל מעמד עובדים שיגשים את הציונות. הם התנגדו לקשר עם מפלגות סוציאליסטיות בגולה והיעד העיקרי של המפלגה היה "כיבוש העבודה". זאת אומרת להפוך את העבודה בארץ ישראל ל"עבודה עברית".

 מפלגת "פועלי ציון" הייתה מפלגה סוציאליסטית מהפכנית ששאפה לשלב את הרעיונות של מלחמת המעמדות והמהפכה של קרל מרקס עם ההגשמה של הרעיונות הציוניים. הם ראו את עצמם כחלק ממאבק הפועלים העולמי. בין מנהיגי "פועלי ציון" היה דויד בן גוריון, לימים ראש הממשלה הראשון של מדינת ישראל.

**ב.הקמת מסגרות חברתיות :** בשנת 1903 הוקמה הסתדרות המורים במסגרת ניסיון לארגן את כל מורי היישוב תחת מסגרת ארגונית אחת והמורים החלו לעצב את תכנית הלימודים של ילדי ישראל . בתקופת העלייה השנייה הקימו החלוצים הצעירים לשכות עבודה, קופות חולים , ספריות מטבחי פועלים וקבוצות עבודה שיתופיות . מסגרות אלה היו הכרחיות מפני שרוב החלוצים הצעירים היא חסרי משפחה ואמצעים . בשנת 1911 קמו הסתדרויות פועלים בגליל , ביהודה ובשומרון. וכל הפועלים באזור השתייכו אליהן. ארגונים אלה פעלו כאיגודים מקצועיים ודאגו לזכויות העובדים .

**ג. הקמת מסגרות ביטחוניות** :**שאיפתם המרכזית של אנשי העלייה השנייה בתחום הביטחון הייתה "**כיבוש השמירה**" – כלומר,** להעביר את משימות השמירה וההגנה על הישובים היהודיים לידיים יהודיות, ולא לסמוך על עזרתם של לא-יהודים.

**עד אז היה נהוג שאת משימות השמירה בישובים ביצעו הערבים. כדי להעביר את מלאכת השמירה לידי הפועלים היהודים , הקימו 7 צעירים בשנת 1907 את ארגון "בר גיורא"(על שם אחד ממנהיגי המרד הגדול נגד הרומאים) . בין מקימי הארגון בני הזוג ישראל ומניה שוחט, ויצחק בן צבי. סיסמתם הייתה "בדם ואש יהודה נפלה, בדם ואש יהודה תקום". הם החלו בעבודת השמירה במושבות בגליל ולאור הצלחתם החליטו בשנת 1909 להרחיב את הארגון. כך הוקם ארגון "השומר". מטרת ארגון "השומר" הייתה לכבוש את השמירה במושבות, ולהחדיר ביישוב את הרצון ליצור כוח מגן יהודי עצמאי, ואכן, "השומר" היווה את הגרעין לארגונים צבאיים וביטחוניים מאוחרים יותר כמו "הגדודים העבריים" וארגון "ההגנה". ארגון השומר מנה כמה עשרות חברים. מי שרצה להתקבל עבר מבחני קבלה. הם חויבו להוכיח אומץ לב, יושר, ולהכיר את מנהגי הערבים. כדי להשתלב בסביבה הם רכבו על סוסים ולבשו בגדים דומים לאלה של השומרים הערבים .** אנשי "השומר" הרחיקו כנופיות שודדים, עזרו בקביעת גבולות השטחים היהודיים ואפילו השתתפו בעבודת האדמה. פעילותם תרמה רבות להרגשת הביטחון של המתיישבים היהודים והעלתה את המורל בקרב רבים מהם.

**ד. הקמת מסגרות חינוכיות ותרבותיות** : ההישג המרכזי בתחום התרבות היה מפעלו אדיר הממדים של אליעזר בן יהודה להחייאת השפה העברית. בן יהודה, איש העלייה הראשונה, ראה בשפה העברית תנאי לעצמאותו של עם ישראל בארצו ועשה כל שביכולתו כדי להפוך את העברית לשפת היום-יום של יהודי ארץ ישראל. ביתו היה הבית הראשון בעת החדשה בו דברו עברית בלבד ובנו איתמר היה הראשון שדבר עברית כשפת אם. הוא המציא מילים חדשות, הוציא עיתונים בעברית, ייסד את אגודת "שפה ברורה", ומעל לכל – כתב את המילון העברי-עברי הראשון.

במקביל לפעילותו של בן יהודה קמו במושבות בתי ספר עבריים ואחריהם גם גני ילדים עבריים. ביסוס השפה העברית בארץ נמשך גם בימי העלייה השנייה. הוקמה "הסתדרות המורים העבריים", נוסדו גימנסיות עבריות כמו גימנסיה "הרצלייה" בתל-אביב ו"הריאלי" בחיפה, והוקמו גם מוסדות להשכלה גבוהה כמו בית הספר לאומנויות "בצלאל" בירושלים וה"טכניון" בחיפה. החינוך בארץ היה מתקדם וליברלי ובנים ובנות למדו ביחד.

 **"מלחמת השפות"**  (ריב הלשונות) מאבק זה התרחש בשנת 1913 והוא ממחיש היטב את השאיפה להחיות בארץ את השפה העברית. חברת "עזרה" הגרמנית, ורשת כי"ח ("אליאנס") הצרפתית הקימו בארץ מוסדות חינוך ששפת ההוראה הרשמית בהם לא הייתה עברית ."מלחמת השפות" פרצה כאשר חברת עזרה החליטה להקים את ה"טכניון" וללמד בו בגרמנית . לטענתם העברית אינה מתאימה ללימוד מקצועות טכניים ואין מספיק מורים המוכשרים לכך. מולם התייצבו הסתדרות המורים וגורמים ציוניים אחרים . המאבק הסתיים בפשרה שבמקצועות שבהם יהיה חומר לימודי ומורים ילמדו בעברית . למעשה המאבק הסתיים בניצחון התומכים בשפה העברית ובתי הספר של עזרה נסגרו בזה אחר זה.

**התנועה הציונית והישוב היהודי בארץ ישראל בזמן מלחמת העולם הראשונה.**

באוגוסט 1914 פרצה מלחמת העולם הראשונה. זמן קצר לאחר מכן החליטה טורקיה להצטרף לצד "מעצמות המרכז" - גרמניה ואוסטרו הונגריה, במלחמתן נגד "מעצמות ההסכמה" - בריטניה, צרפת ורוסיה.

החלטה זו, הביאה בסוף המלחמה לאבדן השליטה הטורקית במזרח התיכון. היא גם השפיעה באופן הרסני על היישוב בארץ ישראל, שמנה באותה תקופה כ - 85 אלף נפש. היהודים סבלו בארץ בשנות המלחמה ממצוקה כלכלית, רעב, גירושים, וגזרות.

**עמדת התנועה הציונית במלחמה**

מלחמת העולם הראשונה פילגה את העולם היהודי לשניים. ההנהלה של התנועה הציונית הייתה בברלין , אך , יהודים וציונים היו נתינים או אזרחים במדינות "המרכז" מצד אחד, ובמדינות "ההסכמה" מצד שני .

היהודים כמו כל האזרחים האחרים נקראו להתגייס. כחצי מיליון חיילים יהודים שירתו בתקופת המלחמה בצבאות השונים. בנוסף לכך, עד שנת 1917 , שנת פרישתה של רוסיה מהמלחמה ושנת הצטרפותה של ארצות הברית למלחמה, יחסי הכוחות בין הצדדים הלוחמים היו דומים וכלל לא היה ברור מי יהיה הצד המנצח.

מסיבות אלו המנהיגים של התנועה הציונית התלבטו מה צריכה להיות עמדתם לגבי המלחמה והאם יש מקום לתמוך באחד מהצדדים הלוחמים . כך התפתחו שלוש עמדות שונות :

1. **שמירה על ניטרליות** – רוב המנהיגים של התנועה הציונית חשבו שיש לשמור על ניטרליות, ולא לנקוט עמדה לטובת צד זה או אחר, שכן הזדהות עם צד אחד הייתה עלולה לגרום נזק קשה ליהודים שחיו במחנה השני וכמובן לסכן את הישוב היהודי בארץ ישראל. כמו כן , מכיוון שלא היו ברור מי ינצח , לפחות בשנים הראשונות הייתה תחושה שאסור לתמוך בצד אחד על מנת לא לפגוע באפשרויות המדיניות העשויות להיווצר בסוף המלחמה .
2. **תמיכה במדינות המרכז** – התוכים בעמדה זו עשו זאת מכמה סיבות:

ב.1. גרמניה נלחמה נגד רוסיה. לכן , חלק גדול מיהודי רוסיה קיוו לניצחונה של גרמניה שתביא למפלת הצאר ומדיניותו האנטישמית.

 ב.2. מכיוון שטורקיה הצטרפה למדינות המרכז , (נלחמה יחד עם גרמניה ואוסטרו-הונגריה) היו שטענו שיש לתמוך בהם על מנת שלא לסכן את הישוב היהודי בארץ ישראל , שגם כך סבל כבר מיחס קשה מצד הטורקים .

ב.3. בנוסף, חברי ההנהלה הציונית שישבו בברלין והיו אזרחי גרמניה חששו לעמוד לצד מדינות ההסכמה כדי לא לפגוע במעמדם של יהודי גרמניה ואוסטריה.

1. **תמיכה בבריטניה** - הבריטים היו אלה שנלחמו נגד האימפריה העות'מאנית (הטורקים) במזרח התיכון . בין המנהיגים בתנועה הציונית היו כאלה שטענו שיש לתמוך בבריטניה משתי סיבות:

ג.1. היחס הקשה של הטורקים כלפי הישוב היהודי- לכן יש לעזור לבריטניה לכבוש את הארץ מידי הטורקים . לצורך זה הוקמה מחתרת ניל"י והוקמו "הגדודים העבריים".

ג.2. הייתה ציפייה מבריטניה שאם תנצח במלחמה ותכבוש את המזרח התיכון , תתייחס בחיוב לדרישות של התנועה הציונית בדבר הקמת בית לאומי בארץ ישראל . הציפייה הזו התבססה על ניסיון העבר , כאשר בריטניה הציעה את אוגנדה וגם על הצהרת בלפור שניתנה ב- 1917. אדריכל מערכת היחסים עם הבריטים היה חיים וייצמן, שניהל פעולה דיפלומטית ענפה בלונדון בשם התנועה הציונית.

בסופו של דבר התנועה הציונית החליטה לשמור על ניטרליות ובנוסף הוחלט כי ההנהלה הציונית תישאר בברלין אך במקביל יוקם בקופנהגן בירת דנמרק הניטרלית משרד קשר שמטרתו לקשר בין סניפי התנועה הציונית העולמית תוך ניסיון לשמור על ניטרליות של הקהילות היהודיות בעולם.

**הצהרת בלפור - נוסחיה , תוכנה ומשמעותה.**

ב 2 בנובמבר 1917 שיגר לורד בלפור - שר החוץ הבריטי , איגרת ללורד רוטשילד, שהיה נשיא הכבוד של הארגון הציוני באנגליה.

האיגרת המפורסמת זכתה לכינוי "הצהרת בלפור" , והייתה תוצאה של פעילות מקיפה מצד מנהיגים יהודים במהלך שנות מלחמת העולם הראשונה.

**הפעילות הציונית בבריטניה:**

עם פרוץ המלחמה החליטה התנועה הציונית לנקוט מדיניות ניטראלית, אך למרות זאת היו כמה מנהיגים יהודיים בבריטניה שהאמינו שהבריטים ינצחו במלחמה , ובריטניה תכבוש את ארץ ישראל. בין המנהיגים הללו היה גם הדוקטור חיים ויצמן, שהיה חוקר ומרצה לכימיה באחד האוניברסיטאות באנגליה. במסגרת עבודתו הצליח ויצמן לייצר אצטון סינתטי, חומר שהיה חיוני לייצור תחמושת , ולכן בזכות המצאתו זכה ויצמן להוקרה רבה בקרב אנשי הממשל.

 ויצמן הצליח לקרב לרעיון הציוני שלושה שרים בממשלה הבריטית : לויד ג'ורג'', ארתור גימס בלפור והרבט סמואל (יהודי, שימונה אחר כך לתפקיד של הנציב העליון הבריטי בארץ ישראל).

ב1916 חלו שינויים בממשלה הבריטית , לויד ג'ורג' נבחר לראשות הממשלה ולורד בלפור לשר החוץ. ביוני 1917 הוזמן ויצמן אל משרד החוץ הבריטי והתבקש להגיש טיוטה של הצהרה פרו- ציונית לעיונה של הממשלה הבריטית . בספטמבר הוגשה הטיוטה ולבסוף אחרי שהכניסו הבריטים מספר שינויים ותוספות פורסמה ההצהרה ביום 2 בנובמבר 1917.

בעצתו של חיים ויצמן, נשלחה ההצהרה כמכתב משר החוץ הבריטי, הלורד ג'יימס

בלפור, אל הלורד ליונל רוטשילד. וזו לשון ההצהרה:

***"ממשלת הוד מלכותו רואה בעין יפה הקמת בית לאומי לעם היהודי בארץ ישראל, ותשתדל במיטב מאמציה להקל על השגת מטרה זו,***

 ***בתנאי ברור שלא ייעשה שום דבר העלול לפגוע בזכויות האזרחיות והדתיות של עדות לא יהודיות בארץ ישראל או בזכויות ובמעמד המדיני של יהודים בכל ארץ אחרת."***

**הקשיים הנובעים מנוסח ההצהרה**

1. בהצהרה אין הבטחה מפורשת להקמת בית לאומי יהודי . בהצהרה רק נאמר שבריטניה תשתדל להקל על השגת המטרה .
2. בהצהרה כתוב – בית לאומי יהודי . לא ברור האם מדובר במדינה ריבונית , או שמדובר בהסדר אחר כגון: אוטונומיה (שלטון עצמי) תחת שליטה בריטית .
3. בהצהרה כתוב שהבית הלאומי יוקם בארץ ישראל . לא מוגדר האם הכוונה בכל ארץ ישראל או רק בחלק ממנה.
4. בהצהרה יש תנאים . שלא יפגעו זכויות האוכלוסייה **הלא** יהודית בארץ , (הכוונה לאוכלוסייה הערבית) ושלא יפגעו זכויות היהודים בגולה. אם לא ימולאו התנאים ההצהרה לא תהיה תקפה. התנאי הראשון הוכנס להצהרה בלחץ השרים בממשלה הבריטית ,שחשבו שעל בריטניה לקשור את מדיניותה דווקא עם הצד הערבי .ואילו התנאי השני הוכנס למרבה הפלא לבקשת חוגים יהודים מתבוללים באנגליה שפחדו לסכן את מעמדם בעקבות הדרישה היהודית לבית לאומי.

**מניעי הבריטים למתן ההצהרה:**

מדוע פרסמה בריטניה את הצהרת בלפור? - במחקר היסטורי יש שתי השקפות מנוגדות . דעה אחת מנסה להוכיח שהמנהיגים הבריטים חיפשו קשר עם המנהיגים הציונים משיקולי תועלת בריטיים , ואילו הדעה השנייה אומרת שהמניעים העיקרים למתן ההצרה היו רגשיים ודתיים.

**א)ההצהרה באה לשרת את האינטרס הבריטי של סילוק צרפת מזירת ארץ ישראל, ז. א. ביטול הסכם סייקס - פיקו.** בראשית שנת 1916 חתמו שר החוץ הבריטי (סייקס) עם שר החוץ הצרפתי (פיקו) על הסכם בדבר חלוקת השליטה על המזרח התיכון בין שתי המדינות . לפי ההסכם אחרי המלחמה (מלחמת העולם הראשונה)צרפת הייתה אמורה לשלוט על סוריה , לבנון וצפון ארץ ישראל, ובבריטניה הייתה אמורה לקבל לשליטתה את עיראק , עבר הירדן וישראל . ממשלת לויד ג'ורג', שהייתה ממשלה חדשה לא אהבה את ההסכם שנתן גם לצרפתיים דריסת רגל בארץ ישראל. הבריטים רצו לשלוט בארץ ישראל לבד, מפני שראו בה נכס אסטרטגי חשוב, לכן חיפשו דרך לבטל את ההסכם, בצורה מכובדת . מתן הצהרה פומבית של תמיכה בציונות והבטחה להקמת בית לאומי ליהודים - יכלה להציג את רצונה של בריטניה לשלוט בא"י באור חיובי בפני ממשלות העולם.

**ב)הצהרת בלפור ניתנה כדי לרכוש את דעת הקהל של יהודי** **ארה"ב –** בשנים

1881 - 1914, היגרו לארה"ב כשני מיליון יהודים. בשנת 1917 שאפה בריטניה לשכנע את ארה"ב להיכנס למלחמה ולהילחם לצידה נגד גרמניה. יש חוקרים הטוענים שהממשלה הבריטית האמינה שפרסום הצהרת תמיכה בציונות תביא לתמיכה של הציבור היהודי בארה"ב במדיניות הבריטית , ושציבור זה יסכים להשתמש בכוח השפעתו על הממשל וושינגטון, להיכנס למלחמה .

**ג ההצהרה ניתנה כדי לרכוש את אהדת יהדות רוסיה-** ב1917 פרצה ברוסיה המהפכה הקומוניסטית , כתוצאה מכך החליטה רוסיה לפרוש מהמלחמה לחתום על הסכם שלום נפרד עם **גרמניה**. הבריטים, שייחסו ליהודים כוח השפעה על השלטון המהפכני ברוסיה ,קיוו שהיהודים יצליחו לשכנע את המנהיגות ברוסיה לא לפרוש מהמלחמה.

**ד) רצון להקדים את גרמניה -** פשטו שמועות שגם הגרמנים מחזרים אחרי הציונים והם עלולים להקדים את בריטניה בהכרזה פרו ציונית , אם הממשלה הבריטית לא תפעל במהירות .

**ה) אהדה כנה -** בריטניה הייתה היחידה בין המעצמות הגדולות שעוד לפני המלחמה גילתה התעניינות אוהדת בתנועה הציונית ( הצעת אל עריש, ואוגנדה). רצון טוב ואהדה כנה אפיינו מאוד את לויד ג'ורג' ובמיוחד את הלורד בלפור שהאמין שזאת חובת האנושות לספק ליהודים שטח בו יוכלו לחיות בשלווה.

**לסיכום-** נראה שצירופם של מספר גורמים יחד הם שהביאו את הממשלה הבריטית לפרסם את הצהרת בלפור. המניעים התועלתיים לא היו מספיקים לולא הייתה קיימת גם אהדה ולהפך.

**התגובות להצהרת בלפור**

**את תגובת היהודים להצהרה יש לחלק לשתי קבוצות :**

**תגובת הציונים -** עם פרסום הצהרת בלפור "שטף את העולם היהודי גל גדול של אהדה והכרת תודה כלפי בריטניה".הפגנות פרו-בריטיות מלוות בחגיגות שמחה התקיימו במקומות רבים בארץ ישראל ובתפוצות. ההצהרה עוררה תקוות לחידוש החיים היהודיים על אדמת ארץ ישראל - בבחינת "אתחלתא דגאולה". רבים ראו בהצהרה את **הצ'רטר** שכה ציפו לו.

**תגובת היהודים המשתלבים (מתבוללים) -** יהודים שלא נמנו עם תומכי הציונות לא השתתפו בשמחה מחשש שמא תביא הצהרת בלפור לפגיעה בזכויותיהם במדינות מושבם. בבריטניה, לדוגמה, פעל חוג מצומצם של יהודים בעלי מעמד, ובראשם חבר הפרלמנט, פיליפ מאגנוס; יהודים אלו הכריזו על כוונתם לצאת למלחמה בציונות ובתנועת התחייה היהודית.

 **הערבים –**כעסו על מתן ההצהרה וטענו שבריטניה הפרה בכך התחייבות שניתנה להם בשנת 1915 בנוגע להקמה של מדינה ערבית גדולה שאמורה הייתה לדבריהם לכלול גם את שטחי ארץ ישראל. (מכתבי מק מהון – חוסיין)

**נקודות דמיון ונקודות שוני בין התנועה הציונית בראשית דרכה ובין תנועות לאומיות של עמים אחרים במאה ה- 19**

התנועה הלאומית היהודית, הציונות, צמחה במהלך המאה ה-19 במקביל לתנועות לאומיות אחרות באירופה. אפשר לזהות נקודות דמיון ונקודות שוני בין הציונות לתנועות לאומיות אחרות.

**נקודות דמיון**

1. **המטרה של התנועות הלאומיות**

המטרה של כל התנועות הלאומיות וגם של התנועה הציונית הייתה להקים מדינה עצמאית ריבונית שבה יוכלו בני הלאום לחיות ע"פ הזכות להגדרה עצמית ובה יוכלו לפתח את ייחודם.

**2. הגורמים להתעוררות התנועות הלאומיות**

ההתעוררות הלאומית האירופית וההתעוררות הלאומית היהודית הושפעו מאותם תהליכים ואידיאולוגיות .המודרניזציה, החילון, רעיונות החופש השוויון ואחווה של המהפכה הצרפתית, רעיונות ההשכלה ורעיונות הרומנטיקה.

**3.המטרות של התנועות הלאומיות**

המטרה של התנועות הלאומיות באירופה ושל התנועה הציונית הייתה להקים מדינה ריבונית עבור בני הלאום , בדרך כלל תוך סילוק מהשטח המיועד את השליט הזר .

**3 . דרך הקמתן ובנייתן של התנועות**

הדרך לבניית התנועה הלאומית האירופית וזו של התנועה הלאומיות היהודית דומות . כל התנועות הלאומיות כולל התנועה הציונית עסקו בטיפוח התודעה הלאומית. יצרו סמלים (דגל והמנון), טיפחו את השפה, אגדות עם , יצרו מיתוסים וכו'. לכל התנועות הלאומיות היו מנהיגים כריזמתיים שהובילו את המאבק (אפסלנטי ביוון ,מציני, גריבלדי וקאבור באיטליה וכמובן הרצל בתנועה הציונית ) ובנוסף ,התנועות הלאומיות היו מלוות בחילוקי דעות בין המרכיבים השונים. לדוגמא:בלאומיות הגרמנית, היה מצד אחד עניין ב"גרמניה גדולה" הכוללת גם את אוסטריה ואילו מצד שני היו כאלה שביקשו גרמניה קטנה, ללא אוסטריה. בתוך התנועות הלאומיות היה מאבק בין ליברלים לשמרנים. גם בתנועה הלאומית היהודית הייתה מחלוקת . הויכוח בין הזרמים השונים על דרך הגשמת המטרה. (התיישבות בארץ-ציונות מעשית או השגת הצ'רטר- ציונות מדינית).

**4. הדרכים שנקטו התנועות להשגת מטרותיהן**

דבר נוסף שהיה משותף בין התנועות הלאומיות באירופה לבין התנועה הלאומית היהודית, שרוב התנועות הלאומיות הבינו כי תמיכה של כוחות חיצוניים ובעיקר משטרים של מעצמות גדולות יש בה כדי לסייע. כך נעזרו הלאומנים ביוון באימפריה הבריטית והאיטלקים הסתייעו ברפובליקה הצרפתית.

גם היהודים הבינו שהם זקוקים להכרת המעצמות במטרה להגשים את מטרותיהן. הפעילות הדיפלומטית היוותה חלק מרכזי בהשגת יעדי התנועה הלאומית הציונית. כך במאבקו של הרצל לקבלת הכרה להתיישבות היהודית בארץ ישראל (הצ'ארטר), כך בהשתדלות של גורמים יהודים רבי השפעה לקבלתה של הכרזת בלפור.

**נקודות השוני – הקשיים המיוחדים של התנועה הלאומית היהודית**

**1. היעדר טריטוריה**

בעוד שתנועות לאומיות באירופה ריכזו מאמציהן במימוש שאיפותיהם לשטח (טריטוריה) אשר בה ישב הרוב הלאומי, הרי שכאשר התעוררה הלאומיות היהודית, היהודים היו מפוזרים בארצות שונות ללא טריטוריה משותפת. וכמו כן , ארץ ישראל אשר הייתה שאיפתם הטריטוריאלית של היהודים, לא הייתה בהישג יד, שכן היא הייתה בשליטה עות'מאנית. כך נוצר מצב בו פעילות התנועה הלאומית היהודית לא התרחשה בטריטוריה המבוקשת – בארץ ישראל אלא באירופה. כמו כן ראוי לציין שלא תמיד חשבו הוגי דעות שארץ ישראל היא הפתרון ואולי אפשר למצוא איזור אחר להתיישבות יהודית כמו ארגנטינה או אוגנדה.

**2. היהודים לא דיברו שפה אחת**

השפה היא מרכיב חשוב בלאומיות, בעזרתה ניתן להנחיל תרבות, אידיאולוגיה ומסורת. בפועל, לא כל יהודי התפוצות דיברו אותה שפה. במאה ה-19 יהודי אשכנז דיברו את שפת (או שפות) מקום מושבם ויידיש; יהודי צפון אפריקה דיבור את שפת המקום ולדינו; ומדינות ערב האחרות דיברו בעיקר ערבית בניב המקומי. העברית נחשבה באותה עת לשפת התפילה, ושפת קודש. רק מאוחר יותר הפכה העברית לשפה שימושית, בעיקר באירופה.

**3. מרד בדפוסי חיים שונים**

רוב התנועות הלאומיות נאבקו להשגת מטרות מדיניות - ריבונות בטריטוריה מוגדרת ו/או איחוד לאומי. התנועה הציונית שאפה לא רק ליעדים מדיניים, אלא גם למהפכה חברתית . התנועה הציונית שאפה ליצור חברה נורמאלית , שבנייה יושבים על אדמתם ומתפרנסים מעבודת כפיים . (בניגוד למציאות בגולה בה רוב היהודים עסקו במסחר). בנוסף הציונות נאלצה להיאבק עם גורמים בתוך העם היהודי שהתנגדו בכלל לרעיון הלאומי כגון : המתבוללים והיהודים החרדים (אורתודוקסים).

**שאלות לדוגמה בנושא הלאומיות**

1. הצג את ההבדלים בין לאומיות אתנית ללאומיות פוליטית .

2. הצג והסבר 3 מאפיינים של התנועות הלאומיות באירופה במאה ה-19.

3.מה היו הגורמים[3] לצמיחתן של התנועות הלאומיות באירופה במאה ה-19?

4.הצג דוגמא למאבק של מדינה באירופה על עצמאותה במאה ה- 19.

 מה היו שלבי המאבק? מה היו תוצאותיו?

5. קרא את הקטע וענה על השאלה המצורפת

 "עם היהודי קם במדינתו לאחר שנים רבות של מאבקים בגולה. גם אני בארה"ב סבלתי מאנטישמיות בילדותי ואני מאמינה כי אין מקום טוב יותר לילד יהודי מלבד מדינת ישראל. הילד היהודי ילמד בשפתו העברית, יתחנך על מורשתו ויגדל לשרת בצבא העם"

 מדברי גולדה מאיר

הסבר מהו סוג הלאומיות הבא לידי ביטוי בקטע שקראת. נמק תשובתך. הצג גם את סוג הלאומיות **שאינו** מופיע בקטע.

6. קרא את הקטע וענה על השאלה המצורפת

" באיזה דגל אני בוחר, ואיך אני פורש אותו לעין העולם?אדוני ישאל אותי בלעג: דגל מה הוא? מקל ופיסת בד? לא אדוני. דגל הוא למעלה מזה. בדגל מוליכים את הבריות לכל מקום שרוצים, ואפילו לארץ הבחירה. למען הגדל הם חיים ויותר מכך , זהו הדבר היחיד שהם נכונים למות למענו, אם מחנכים אותם לכך.

 3/6/1895 ( מתוך - הרצל יומן א'. תל אביב תש"ך עמ' 28-29)

 הסבר כיצד לדעתו של הרצל משפיע הדגל על הלאומיות. הצג את הדרכים הנוספות באמצעותם טיפחו את התודעה הלאומית .

7. **המאבק הלאומי ביוון**

 א. תאר את המאבק הלאומי ביוון .בתשובתך התייחס למטרה, מהלך ,

 תוצאות וגורמים מסייעים ומעכבים .

 ב. הצג **שניים** מהמאפיינים של התנועות הלאומיות שבאו לידי ביטוי

 במאבק הלאומי היווני .

8. **המאבק הלאומי באיטליה**

 א. תאר את המאבק הלאומי באיטליה . בתשובתך התייחס למטרות , מהלך, תוצאות וגורמים מסייעים ומעכבים.

ב. הצג **שניים** מהמאפיינים של התנועות הלאומיות שבאו לידי ביטוי

 במאבק הלאומי האיטלקי .

9.הצג והסבר 3 גורמים לצמיחת התנועה הציונית.

10. מהי הבעיה היהודית לפי דעתו של הרצל? מהו הפתרון שהציע בספרו "מדינת היהודים"?

11. באלו נסיבות התקבלה תוכנית באזל הסבר את סעיפיה. מהי המשמעות של תוכנית זו?

12. הצג 3 מסגרות ארגוניות [מוסדות] שהוקמו בתנועה הציונית והסבר את תפקידיהם.

13. הצג דוגמא אחת לפעילות המדינית[הפוליטית] של הרצל. מה הייתה מטרת פעילותו?האם הצליח להשיג את מטרתו?

14) פעילות דיפלומטית של הרצל

קראו את קטע המקור וענו על השאלות שלאחריו.

"מה יהיה הדבר הזה שנשיג ? משתדלים אנחנו להשיג צ'רטר מממשלת תורכיה. אישור יהיה רישיון להתיישבות תחת מרותו של הוד מלכותו הסולטאן. ורק אחרי שיהיה בידינו הצ'רטר,שיכיל את כל הערובות של המשפט הפומבי (הגלוי),נוכל לפתוח במפעל התיישבות כביר. במחיר הצ'רטר נשתדל להביא לממשלת תורכיה טובות גדולות, תועלת כלכלית. האיכרים היהודים יהיו נתינים נאמנים להוד מלכותו הם ישלמו מיסים, יגדילו את מקורות המדינה של הוד מלכותו... אנו נמציא להוד מלכותו הלוואות בתנאים שעוד נדון בהם... כל מצבה הכספי יוכל להיות מסודר הודות לעזרתנו" (מעובד מתוך , אביגיל אורן, העם היהודי א"י ומדינת היהודים, ע"מ 153).

1. הסבירו, עפ"י הקטע, מהו צ'רטר ומהם הטיעונים שמציג הרצל בפנייתו לסולטאן התורכי.
2. הציגו יוזמה דיפלומטית נוספת של הרצל והסבירו את תוצאותיה.

15) בנימין זאב הרצל, תוצאות הקונגרס 1897

קראו את קטע המקור וענו על השאלות שלאחריו.

"...אחת התוצאות החשובות של הקונגרס היא העובדה , שלבני אדם יש עכשיו ידיעה נכונה וברורה על מהותה של הציונות . בכך אנו צריכים לראות רק תוצאה ראשונה בלבד.

מהותה והמבנה של תנועתנו ,שפעולותיה נעשות לאור היום ולעיני כל . לכן, אנו זקוקים לאהדתן ולעזרתן של דעת הקהל ושל הממשלות הנוגעות בדבר. אם שאיפתנו להסיר מן העולם מכשול גדול, עוררה באמת אהדה, כפי שאנו מאמינים – הרי מן ההכרח שיבואו לעזרתנו.

אבל התוצאה הגדולה ביותר של הקונגרס היא זו: נתגלה כי הרעיון הלאומי היהודי יש בו הכוח המאחד , העשוי ללכד את כל היסודות השונים מבחינה לשונית , חברתית, דתית ומדינית ולעשותם גוף אחד....ניגודים מפלגתיים נעלמו כהרף עין..."

(מעובד ,מתוך כתבי הרצל "בפני עם ועולם" א' עמ' 132 בתוך הרעיון הציוני והקמת מדינת ישראל חלק א' הוצ' ת"ל)

א. הסבירו, על פי הקטע, מהם לדעת הרצל **הישגי** הקונגרס הציוני הראשון, שתרמו לקידום המטרה הלאומית -הציונית.

1. הציגו את המטרה של התנועה הציונית והאמצעים שנבחרו, על פי תוכנית באזל (1897)?
2. הציגו שני מוסדות: אחד-כלכלי ואחד מארגן (מדיני) שהוקמו כדי לקדם את מטרת הציונות.

16) תאר את פרשת אוגנדה והצג שני נימוקים בעד ושני נימוקים נגד הצעת אוגנדה.

17)הצג ארבעה גורמים לעלייה לארץ ישראל בין השנים 1881 ועד מלחמת העולם הראשונה.

18) הצג את צורות ההתיישבות האופייניות לבני העליות הראשונה והשנייה ותאר את תרומתם של שני אישיים או ארגונים להתיישבות זו.

19) הצג שלושה הישגים , מתחומים שונים , של בני העליות הראשונה והשנייה.

20) **קרא את המכתב והסבר מהו הגורם לעלייה לפי הכותב. הצג עוד שני גורמים לעלייה הראשונה ו/או השנייה.**

ולריה היקרה.

ליבי נקרע אך מזמן הבנתי שרוסיה לעולם לא תהיה לי בית אמיתי. כבר ב-1881 כשפרץ הפוגרום בדרום רוסיה ("סופות בנגב") הבנתי שחיינו בסכנה. אבי החל לדבר על הגירה לארץ האפשרויות הבלתי מוגבלות, אמריקה,אך בסוף נשארנו.

המכות לא הפסיקו ליפול עלינו. בהתחלה הוטלו עלינו חוקים מגבילים ואחר כך הגבלות בכניסה לאוניברסיטאות. אלפי יהודים שגורשו ממוסקבה בלי סיבה ופוגרום נוסף בקישינב הבהירו למשפחתי שרוסיה אינה בטוחה בשבילנו ואנו יוצאים אל ארץ-ישראל. שם נבנה בית, נדבר בשפתנו העברית ונגן על עצמנו.

אל תחכי לי, לא אחזור עוד. סלחי לי אהובה

 שלך סשה.

21) הצג את תוכנה של הצהרת בלפור והסבר מהם הקשיים העולים מניסוחה .

22) הצג שלושה מניעים של בריטניה למתן ההצרה.

23) הצג את תגובות היהודים והערבים להצהרה.

24) הצג שתי נקודות דמיון ושתי נקודות שוני בין התנועות הלאומיות באירופה לבין התנועה הציונית .